送向宣卿赴朱相公參議
作者：王庭珪
朝代：宋

paragraphs: 旄頭彗天天狗墮，一日中原作奇禍。
金竿突繞都城光，鐡馬横嘶御街過。
邇來十年不解兵，盗賊軍書急星火。
將軍藩身養脇疽，帝命相公期必破。
指揮貔虎下天來，奮臂一呼皆袒左。
相公元是帝股肱，提師辟士收豪英。
君才累試當劇郡，羣兇落膽知威名。
麾下傳聞有飛將，一箭曾射欃槍星。
公謀豈止當十萬，要挽天河洗甲兵。
君不見河陽軍烏重胤，參謀初拔温處士。
遂令冀北馬羣空，石洪亦自河南至。
又不見裴晉公取淮西，幕下正用韓退之。
乃能夜縳吳元濟，至今留得平淮碑。
如今相公開幕府，豈减烏公與裴度。
席卷江湖波浪清，貂鼎勳庸歸自取。